प्रवासी महिला कहानीकारों द्वारा पुरुषवादी नायकप्रधान कहानियों की शुरुआत उसी दिन हो गई थी, जिस दिन पाठकों के हाथ उषा प्रियम्वदा की ‘ज़िंदगी और गुलाब के फूल’1 (प्रवास से पहले की कहानी) लगी थी। पता नहीं किस आत्मसम्मान के चक्कर में भाई सुबोध ने लगी-लगाई नौकरी छोड़ दी और छोटी बहन वृन्दा की नौकरी लग गई और घर में ही एक बाज़ारवाद पसर गया। धीरे-धीरे बेकार भाई की पढ़ने की मेज़, अलार्म घड़ी, कालीन, छोटी मेज़, आराम कुर्सी कमाने वाली बहन वृन्दा के कमरे मे पहुँच गए। यहाँ तक कि उसकी प्रेमिका शोभा की भी कहीं और सगाई हो गई। अब उसे न पहले अख़बार मिलता है, न नाश्ता। न उसके कपड़े धुलाये जाते हैं और न खाने के लिए उसकी प्रतीक्षा की जाती है। हालात का मारा सुबोध मुंडू की तरह बाज़ार के काम करता है और दिन भर पार्क में पड़ा रहता है।